ลดเป้าทองเหลือ2.4หมื่นบ.
2556-2557 ราคาใกล้เคียงกันลดจากเป้าเดิม 2.62.7 หมื่นบาท
3 เม.ย. 2556

2556-2557 ราคาใกล้เคียงกันลดจากเป้าเดิม 2.62.7 หมื่นบาท
ผลสำรวจสมาคมนักวิเคราะห์หลักทรัพย์ปีนี้ ราคาทองเหลือบาทละ 24,334 บาท จากเดิม 26,732 บาท
นายสมบัติ นราวุฒิชัย เลขาธิการสมาคมนักวิเคราะห์หลักทรัพย์ แถลงว่า ผลสำรวจนักวิเคราะห์ 16 บริษัทหลักทรัพย์ เมื่อวันที่ 28 มี.ค.ที่ผ่านมา พบว่า เป้าหมายราคาทองคำปีนี้เหลือ 24,334 บาทต่อบาททองคำ หรือประมาณ 1,750 เหรียญสหรัฐต่อออนซ์ ลดลงจากผลสำรวจครั้งก่อนเมื่อวันที่ 12 ธ.ค. 2555 ที่คาดการณ์ไว้ว่าราคาทองสิ้นปีนี้จะอยู่ที่ 26,732 บาท
นอกจากนั้น ยังคาดว่าปี 2557 ราคาทองคำจะทรงตัวจากปีนี้อยู่ที่ 24,188 บาท จากประมาณการเดิมที่ 27,031 บาท คาดทองผันผวน 
ด้านนายทรงวุฒิ อภิรักษ์ขิต กรรมการผู้จัดการ บริษัท โกลเบล็ก โฮลดิ้ง แมนเนจเม้นท์ (GBX) ประเมินแนวโน้มการลงทุนในตลาดทองคำไตรมาส 2 ว่า จะแกว่งตัวอยู่ในกรอบ 1,525-1,750 เหรียญสหรัฐต่อออนซ์ หรือบาทละประมาณ 2.1-2.41 หมื่นบาท หากวิกฤตหนี้ยูโรโซนยังคงยืดเยื้อต่อไป จะส่งผลดีต่อแรงหนุนราคาทองคำที่จะเพิ่มขึ้นตามแรงเก็งกำไร 
นอกจากนี้ การลดปริมาณการขายของกองทุน SPDR (ตั้งแต่ต้นเดือน มี.ค.29 มี.ค.) ที่มีสถานะขายสุทธิเพียง 32.62 ตัน ซึ่งลดลงเมื่อเทียบกับเดือน ก.พ. ที่มีสถานะขายสุทธิออกมา 73.60 ตัน ขณะเดียวกันปัจจัยหนุนจากมาตรการดอกเบี้ยระดับต่ำที่ 0.25% และการดำเนินมาตรการผ่อนคลายเชิงปริมาณครั้งที่ 3 และ 4 (คิวอี) ของธนาคารกลางสหรัฐ จนกว่าอัตราการว่างงานจะลดลงต่ำกว่าระดับ 6.5% ซึ่งปัจจัยดังกล่าวจะยังหนุนให้ราคาทองคำในตลาดโลกปรับตัวเพิ่มขึ้นได้
นักวิเคราะห์บริษัท ฮั่วเซ่งเฮง โกลด์ ฟิวเจอร์ส ให้ความเห็นว่าแนวโน้มราคาทองในช่วงต้นสัปดาห์นี้ คาดยังเคลื่อนไหวในกรอบระหว่าง 1,590-1,610 เหรียญสหรัฐต่อออนซ์ 
ทั้งนี้ ประเด็นที่ตลาดรอติดตามเป็นการประชุมของธนาคารกลางประเทศต่างๆ และตัวเลขการจ้างงานของสหรัฐ ที่คาดว่าจะทำให้ราคาทองคำเหวี่ยงขึ้นลงผันผวนมากขึ้น ราคาทองคำมีแนวต้านระยะสั้นที่ 1,610 และ 1,615 เหรียญสหรัฐต่อออนซ์ ตามลำดับ 
สำหรับระดับแนวรับที่เป็นจุดเข้าเปิดสถานะซื้อเก็งกำไรอยู่ที่ 1,590 เหรียญสหรัฐต่อออนซ์ โดยมีจุดปิดสถานะตัดขาดทุนฝั่งซื้อที่ 1,575-1,580 เหรียญสหรัฐต่อออนซ์ จากที่ราคามีแนวโน้มเคลื่อนไหวในกรอบแคบ 
ดังนั้น ในช่วงนี้นักลงทุนอาจซื้อขายตามกรอบแนวรับแนวต้าน ขณะที่อาจถือครองซื้อเพื่อรอขายในช่วงกลางถึงปลายสัปดาห์